Принтиране - Родители и деца биха с яйца шефка на училище\nБългарска култура и духовност => Наука и образование => Темата е започната от: Nordwave в Декември 02, 2006, 08:56:32\nТитла: Родители и деца биха с яйца шефка на училище\nПубликувано от: Nordwave в Декември 02, 2006, 08:56:32\nсъбота, 02 декември 2006\nДо бой с яйца се стигна в столичното 5-о училище в кв. "Павлово" вчера. Причината беше първият за тази учебна година работен ден на директорката на школото Таня Маринова. Тя се върна след неколкомесечен отпуск и беше посрещната от разгневени родители, ученици и учители.\nНакрая се стигна до там, че тълпата хвърли сурово яйце по школската шефка, което се счупи в главата й.\nДецата, техните родители и уволнени учители бяха блокирали входа на 5-о училище още от рано сутринта, за да не може директорката Маринова да влезе в сградата. Преподавателите, които в момента работят там, се опитваха безуспешно да вкарат децата в час.\nНедоволството на родители и деца от директорката Маринова е от няколко години. Причината е, че през този период учителите в шоколото се сменят много често. Според родители и деца Маринова гони най-добрите преподаватели. Справка на образователното министерство показва, че за малко повече от година школото са напуснали 17 от 22-ма учители. По някои предмети преподавателите са сменяни и по няколко пъти в годината. Формално това е станало с молба по взаимно съгласие, но според преподавателите и родителите директорката ги е принудила да напуснат. С лошото си отношение тя накара едни от най-добрите учители да се махнат от училището, твърдят децата. Според малчуганите тя дори ги биела.\nУволнените учители, които бяха дошли на протеста, твърдят, че Маринова не търпяла чуждото мнение и за това ги принуждавала да напуснат.\nДиректорката Маринова се появи в училището малко след 9 часа. Тя обаче мина през задния вход. Причината била, че ходила на зъболекар. Протестиращите учители и родители обаче нахлуха след нея в училището с дюдюкания и викове "Маринова вън". Те обсадиха кабинета й и се стигна до бой с яйца. Уплашена от ситуацията шефката на школото извика полиция. Към 10 часа нещата се поуспокоиха и децата най-сетне влязоха в класните стаи.\nКолегите ме увериха, че ще направят всичко възможно, за да има в понеделник нормален учебен процес, каза след разговорите си с двете враждуващи страни шефката на образователния инспекторат в столицата Ваня Кастрева. Тя заяви, че проверка на инспектората, завършила в края на февруари, е установила нарушения в работата на директорката и тя е наказана с предупреждение за уволнение. За да бъде уволнена обаче, тя трябва да направи ново нарушение, обясни Кастрева. По думите й инспекторатът ще следи отблизо работата на Маринова и при следващо нарушение това ще се случи. Оставката на Маринова е въпрос на неин личен избор и ние не може да й я поискаме без основание, коментира още Кастрева.\nОт образователното министерство също заявиха, че не могат да кажат какво ще стане с директорката на 5-о училище, защото днес е първият й работен ден. От там добавиха, че от 1992 г. насам, откакто Маринова е шеф в школото, децата там трайно намаляват. Родителите пък са категорични, че това е заради лошото управление на директорката.\nТитла: Re: Родители и деца биха с яйца шефка на училище\nПубликувано от: Amenhotep в Декември 02, 2006, 10:01:15\nВчера гладах репортаж по ТВ-то, за тази свинщина.\nИмам чувството че учевиците са манипулирани от някого, прекалено бяха организирани.\nКолкото до директорката, надута млада коза, явно доста неадекватна във училищните работи ... абе пълна простотия ...


NX 450h+ е първият плъг-ин на Lexus – EURICA.ME\nМоделът се предлага и като самозаряден хибрид\nLexus най-накрая има плъг-ин хибрид. Второто поколение NX предлага в гамата си първия автомобил на бранда с възможност за зареждане. Продължителността на автономния пробег в режим EV при NX 450h+ е между 70 и 74 километра в комбинирания цикъл на движение съгласно изискванията на WLTP и нараства до 89-97 километра при движение в градски цикъл – именно в зоните, където екологичната чистота на автомобила е особено важна. Тези показатели наред с ниския разход на гориво в размер на 0,9-1,1 л/100 км и официално измерените CO2 емисии от 21-25 г/км, са най-добрите в класа и то с добра преднина пред възможностите на конкурентните модели. Освен всичко това, на извънградски отсечки и магистрала новият модел на Lexus може да се движи изцяло на електричество с максимална скорост до 135 км/ч.\nПри това луксозният модел в средния SUV клас е в състояние не само да измине по-голямо разстояние на изцяло електрическа тяга и нулеви локални емисии, но и да осигури водещи в класа динамични характеристики в случаите, когато зарядът на акумулаторната батерия е нисък. Това е така, защото при тези обстоятелства той преминава към изцяло хибриден електрически режим на работа за разлика от повечето си конкуренти, които използват единствено мощта на своя двигател с вътрешно горене, което неизбежно води до по-високи стойности по отношение на разхода на гориво и количествата на емисиите. Според изчисленията на Lexus, при този сценарий на употреба разходът на гориво при конкурентните модели на NX 450h+ е средно между 23 и 30% по-висок, отколкото при новия плъг-ин хибриден SUV модел на марката.\nВсичко това става възможно благодарение на високите технологични качества на плъг-ин хибридната електрическа система за задвижване на Lexus. В нея са обединени в едно високоефективно цяло икономичният 2,5-литров двигател с вътрешно горене по цикъла на Аткинсън, електрическият мотор-генератор и литиево-йонната акумулаторна батерия. Нейният капацитет е 18,1 кВтч – друг водещ в този клас показател, и може да се презареди напълно за около два часа и половина при използване на зарядна станция с ток 32 A и бордовото зарядно устройство с мощност 6,6 кВт. Качествата на акумулаторната батерия, усъвършенствани с помощта на превъзходното технологично ноу-хау на Lexus, е от основно значение за отличните експлоатационни характеристики на новия модел в изцяло електрически EV режим на работа.\nВажно е да се посочи, че използването на тази високотехнологична задвижваща система не компрометира по никакъв начин автентичните SUV възможности, характерни за NX – новият NX 450h+ се предлага серийно с енергоефективната система за двойно предаване e-Four (AWD) с допълнителен електродвигател за задвижване на колелата на задния мост при необходимост.\nТези постижения на NX 450h+ са само един от аспектите на впечатляващия скок на гамата на новия NX по отношение на енергийната ефективност и динамичните показатели. Самозареждащият се хибриден електрически модел NX 350h също се възползва от мащабната технологична модернизация, осигуряваща значително подобрение на експлоатационните показатели. В сравнение с предходното издание NX 300h, новата задвижваща система от четвърто поколение е с 24% по-мощна със своя максимум от 244 к.с. и спомага за намаляване на времето за ускорение от 0 до 100 км/ч при AWD версията с 15% до 7,7 секунди.\nВъпреки това, това увеличение на мощността не дава негативни отражения върху разхода на гориво и емисиите. Официалните данни от проведените изпитания показват спад от около 20% при стойностите на CO2 – те започват от 135 г/км в комбинирания цикъл на WLTP при AWD версията на модела и достигат до 129 г/км при версията с предно предаване FWD и среден разход на гориво от 5,7 л/100 км (FWD).\nДанните по отношение на динамичните характеристики са ярка демонстрация на начина, по който предимствата на технологичното лидерство на Lexus превръщат NX във вълнуващ избор за клиентите на престижната марка – независимо дали търсят plug-in хибриден електромобил или самозаряден хибриден електрически модел. И това е само част от цялостната картина, защото новият NX носи допълнителни предимства под формата на вълнуващата динамика, самоуверения дизайн и прочутото с качеството си луксозно изпълнение „такуми”, разкривайки нов етап в развитието на марката.\nTagged as: плъг-ин, Lexus, NX, хибриди\nДизайнер преобрази Renault 4L


Pacific Hotel - НАЙ-НИСКИ ЦЕНИ от agoda.com\nЛилонгве Къщи за гости\nВиж всички 70 места за настаняване в Лилонгве.\nP O Box 2296, City Center, Lilongwe, Malawi., Лилонгве, Лилонгве, Малави - Покажи на картата\nПовече за Pacific Hotel\nНезависимо дали сте турист или пътувате по бизнес, Pacific Hotel е перфектен избор за настаняване в Lilongwe. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят.\nPacific Hotel предлага безупречно обслужване и необходимите удобства, за да удовлетвори гостите си. 24-часова рецепция, рум-сървиз, летищен трансфер, конферентна зала, коли под наем са само част от нещата, които отличават Pacific Hotel от останалите хотели в града.\nДизайнът на хотела е съобразен с най-високите изисквания за удобство и комфорт, осигурявани от съоръжения достъпни в някои стаи като климатик, бюро, телефон, телевизор, сейф в стаята. Освен това в хотела можете да се възползвате от множество предложения за приятно прекарване на свободното време. С превъзходните си удобства и отличното си местоположение Pacific Hotel е идеално място, в което можете да се насладите на престоя си в Lilongwe.


Макгрегър отново с опит за историята | sportcafe.bg\n27.09.2016, 11:02 (обновена 27.09.2016, 11:09)\nКонър Макгрегър ще се опита да стане първият боец, който да държи титли в две различни категории по едно и също време.\nМакгрегър отмъсти на Нейт Диаз\nНарочен е! Конър Макгрегър срещу Еди Алварез за титлата в леката категория в мейнивента на UFC 205 на 11 декември 2016 г.\nСъбитието ще се проведе в Медисън Скуеър Гардън в Ню Йорк.\nИрландецъкт ще се качи категория нагоре и ще се опита да стане първият боец, който да държи титли в две различни категории по едно и също време.\nТитлата на Конър в категория „перо“ няма да бъде заложена и дори при евентуална загуба ще остане шампион при 66-килограмовите.\nКомейнивентът на UFC 205 също ще бъде мач за титлата. Тайрън Уудли ще защитава колана си при 77-килограмовите за първи път след победата над Роби Лоуър през юли, изправяйки се срещу Стивън Томсън.\nНа 11 декември ще видим още и как Йоана Йеджейчик защитава титлата си в категория „сламка“ (до 52 кг) срещу полската си сънародничка Каролина Ковалкиевич, която си спечели мача за титлата след победа над Роуз Намаюнас на UFC 201.\nИ това не е всичко. Ще видим още Доналд Серони срещу Келвин Гастелум, Миша Тейт се завръща в октагона след загубата на титлата и се изправя срещу Ракъл Пенингтън.\nOще: ufc ufc 205 доналд серони еди алварез йоана йеджейчик каролина ковалкиевич келвин гастелум конър макгрегър мач за титлата миша тейт мма ракел пенингтън роби лоуър роуз намаюнас смесени бойни изкуства стивн томсън тайрън уудли


58-годишна жена е починала при катастрофата между ТИР и два леки автомобила (ОБНОВЯВА СЕ) - Закон и ред - БНР Новини\nЕкспертиза изяснява има ли спукана гума на ТИР-а\nпубликувано на 16.04.21 в 19:15 | обновено на 16.04.21 в 23:04\nКомисар Рачев на мястото на инцидента\nКомисар Калоян Калоянов и прокурор Георги Чинев\n58-годишна жена е починала при катастрофа между ТИР и два леки автомобила, която стана по пътя Айтос - Бургас, в района на КПП -то. От ОД на МВР Бургас съобщават, че тя е била пътничка в една от колите. Ранени са четирима души.\n"За жалост последиците от това ПТП са загинала жена, на 58 години и четирима ранени. В момента текат процесуално-следствени действия под ръководството на Окръжна прокуратура, които имат ца цел да изяснят обстановката като цяло. Всички пострадали са откарани в болницата в Бургас", заяви на мястото на инцидента директорът на Охранителна полиция Бургас комисар Неделчо Рачев.\nСпоред директора на бургаската полиция комисар Калоян Калоянов, който също дойде на мястото на инцидента вероятна причина за катастрофата е техническа неизправностхп на ТИР-а. "Има някакви първоначални, повтарям първоначални данни за спукана гума на ТИР-а. Но всичко това ще стане ясно, след като излязат резултатите от назначените авто-технически експертизи", заяви комисар Калоянов. "Такива са първоначалните данни, но предстои да бъде изяснено причината, поради която се е спукала гумата, ако изобщо можем да говорим такова нещо", посочи прокурор Чинев. Към този момент не е изяснено и има ли алкохол в кръвта на шофьорите. На всички участници в ПТП е взета проба.\nКакто и: Айтос - бензиностанция “Шел”, Караново, Винарско, Камено, Бургас. Малко преди 18 часа пътят беше отворен. В посока Айтос чакаха десетки автомобили.\nБНР Бургас Закон и ред автомобили катастрофа полиция ПТП тир


ДОБРИТЕ МАНИЕРИ БР.188 | Електронен вестник "Сияние"\nДОБРИТЕ МАНИЕРИ БР.188\nДобрите маниери са доказателство за добро възпитание. Те са задължителни ако държим околните да се отнасят към нас с уважение. Една дама винаги трябва да спазва етикет на поведение. Тя трябва да има контрол над себе си по всяко време и да умее да реагира с финес във всяка ситуация. Усмивката, езикът на тялото, езикът на речта, жестовете и разбира се, интелектът допринасят за добрите маниери.\nБихме искали да споделим с Вас нашия наръчник с основни правила от етикета на добро поведение, валиден от преди стотици години и модернизиран спрямо живота ни днес, който ни помага да бъдем неустоими!\nКогато влизаме в помещение първи поздравяваме присъстващите. Поздравът трябва да бъде насочен към цялата група, без значение дали познаваме някого или не. Общоприетото правило е човек с по- нисък ранг да поздравява този с по- висок, по- младите да поздравяват по- възрастните и разбира се, господата да поздравяват първи дамите.\nРъкостискането е ежедневен поздрав между познати или колеги. Дамата е тази, която подава първа ръка на мъжа срещу нея. По-възрастната дама подава ръка на по- младите, а когато две двойки се срещат е редно първият поздрав да бъде между двете дами. След това те подават ръка на мъжете и на последно място мъжете разменят своите поздрави. Когато срещата е официална кимването също е прието. Ако обаче отсрещният Ви предложи ръкостискане или прегръдка е уместно да ги приемете. На бизнес среща, задължително подаваме ръка – така слагаме старт на ползотворни взаимоотношения.\nКогато се запознаваме с някого винаги го гледаме в очите докато подаваме ръка. Изчакваме той да се представи и след това се представяме, като добавяме „Приятно ми е” или „Радвам се да се запозная с Вас”. Ако се срещаме с двама или повече приятели, които не се познават помежду си е наше задължение да ги представим един на друг (първа е дамата, този с по- висок ранг или по- възрастният). Редът е такъв, посочваме имената им, изчакваме техните поздрави, след което предлагаме кратка информация за всеки от тях – от къде се познаваме, например.\nКогато е седнала, за една дама е прието нейните колене да са задължително събрани или краката да са елегантно кръстосани. Но не е учтиво краката да са кръстосани така, че глезенът да стига чак до коляното на другия крак.\nНе закъсняваме! Няма случай, в който това да създава добро впечатление. Когато отиваме на гости домакинът би помислил, че сме пристигнали с нежелание ако се забавим. Ако срещата ни е с непознат, показваме неуважение, а при бизнес среща, закъсняването е непрофесионално и вдъхва недоверие.\nСрещата с любими хора предполага интимност. Но на публично място за никого не е приятна гледка ако прекалим. Бърза целувка и леко по- дълга прегръдка са приемливи, но останалото запазв\nаме за времето, когато сме насаме.\nНа пътя бъдете възпитан шофьор! Всички сме чували безброй шеги за жените шофьори, но истината е, че назависимо от пола, когато човек седне зад волана носи отговорност не само за своята сигурност, но и за тази на останалите участици в движението. Ползвайте огледалата си, давайте път на пешеходците и пазете колоездачите – ние сме по- опасни за тях отколкото те за нас.\nПо време на разговор изслушваме събеседника си. Не го прекъсваме и не повишаваме тон. Не запълваме паузите с ъъъ, ъмм или ъхъ. Не използваме мръсни или обидни изрази. Една дама никога не използва епитети, не обижда събеседника си и не клюкарства! Е, може би само с приятелки…\nИзбягваме разгорещени конфликти, дори когато ни посрещат груби изрази и прекаленолични въпроси! Умеем да реагираме “на ниво” във всяка ситуация и запазваме контрол над поведението си.\nНа парти сред непозната компания има някои предмети на разговор, които знаем от опит, е добре да избягваме. Пари, политика, религия и секс. Често това са чувствителни теми и въпреки, че до края на вечерта обикновено се стига до тях, ние не се забъркваме в спорове или изтъкваме сред околните. Дори и да не сме съгласни с мнението на някого, е по- добре да замълчим, за да запазим положителния тон на събитието\nНе прекаляваме с алкохола! Никой не би ни нарекъл “дама” след това…\nБез телефонни разговори на публични места! Никой не се интересува от личните ни разговори по телефона. В градския транспорт, в заведенията или в магазините се счита за изключително неучтиво да ползваме своя телефон. Ако сме на среща с приятели, разговорите или текстовите съобщения са знак, че предпочитаме да бъдем някъде другаде. На вечеря или обяд можем да поемаме само спешни или много важни обаждания след като задължително се извиним на присъстващите и по възможност се отдалечим от тях, за да не пречим на раговора им. На официалните събития, разбира се, мобилният телефон е абсолютно забранен.\nОбщоприето е да не търсим никого по телефона след 20.00ч. и преди 8.00 сутринта. Ако става дума за наш колега, нормално е да позвъним не по- рано от час преди работа и не по- късно от два часа след приключване на работния ден. Ако по време на разговор ни се налага да приемем обаждане на втора линия, никога не задържаме на изчакване някой от събеседниците си повече от минута.\nВ имейли не допускаме правописни грешки и не използваме жаргон. Винаги започваме с поздрав и завършваме с поздрав или учтиво пожелание, независимо кой е получателя. Не изпращаме имейли със съдържание от една дума като “ОК”. Те само запълват кутията на получателя.\nНикога не съобщаваме важни новини по телефон или в имейл! Особено, когато новините са неприятни е страшно неуважително да ги споделим по такъв начин ако имаме възможност да го направим лице в лице.\nНикога не пренебрегваме хигиената! Чистата коса, кожа и нокти са първото нещо, което създава добро впечатление, без значение дали сме на интервю за работа или излизаме набързо до магазина\nВинаги сме облечени с изпрани и изгладени дрехи. Често ни се струва, че повечето дрехи от сушилника нямат нужда от гладене, но не е така! Прекарайте само няколко минути с ютията над тях и ще се убедите в огромната разлика.\nАко все пак ни се налага да изтичаме набързо до някъде и нямаме време за грим и прическа, не забравяме добрите си обноски! Вместо да се стараем да преминем незабелязано между всички наоколо, се усмихваме и ги поздравяваме учтиво, това оставя добро впечатление и със сигурност спестява неприятни коментари зад гърба ни.\nВинаги се обличаме според случая! Ако костюмът е прекален за длъжността, която изпълняваме на работното място, го заменяме с ежедневна рокля и спортно- елегантно сако, за да излъчваме професионализъм.\nНа всички официални събития показваме уважение към присъстващите, обличайки нещо изискано. А това означава – без прекалено изрязано деколте и с дължина не по-високо от средата на бедрата. Бельото не трябва да бъде видно в никакъв случай, независимо поради ниската талия на долната ни част или прозрачността на горната. Съобразяваме и кои са подходящите тонове. Ако сме гости на сватба не вбесяваме булката, само тя трябва да бъде в бяло. На детските празненства, избягваме черния цвят и т.н.\nИзбягваме дънките и тениските, те са прекалено безлични и автоматично ни смесват с тълпата, а ние обичаме вниманието да бъде насочено към нас!\n4 Етикет на хранене\nНе започваме да се храним преди всички да заемат местата си на масата и да им бъде сервирана храна.\nНикога не говорим с пълна уста.\nНе се храним с лакти на масата. Можем да държим лактите си на масата само ако все още не е сервирана храна или пък вече всички са приключили с храненето.\nКогато присъстваме на официална вечеря и приборите са повече от обикновено, правилният подход е отвън- навътре. Подготвили сме примерна схема на подредбата за улеснение:\nЧашите се държат елегантно с два пръста за столчето, за да не затопляме течността в тях.\nВеднага щом заемете мястото си на масата (никога не го сменяйте с това на някой друг ако то е посочено от домакина) да разположите салфетка в скута си. Тя трябва да бъде у Вас през цялото време докато сте седнали.\nНа подобни събития етикетът изисква присъстващите да са настанени дама до господин, независимо дали се познават. Прието е първо да започнем разговор със събеседника си отдясно.\nНе поставяме лични вещи на масата като мобилен телефон, ключове и т.н. Не е учтиво, а и телефонът е строго забранен за ползване!\nПри всеки повод да станем от масата, предварително се извиняваме и поставяме салфетката си на стола като, разбира се, не е задължително да съобщаваме на околните накъде сме се насочили.\nТрябва ежедневно да упражняваме обноските си, опитвайки нови неща и обогатявайки интелектуалния си кръгозор. Една истинска дама е преди всичко естествена.\nтагове: добрите, маниери\n← Уредбата и управата на Света гора бр.188 Дора Габе е сред награждаваните от фонд “Кесяков” бр.188 →\nОт началото: 909257


ВЧЕРА, ДНЕС, УТРЕ – ЗАЕДНО – изложба в район „Северен”\nСряда, 05 Април 2017 13:15\nИзложба “ Вчера, днес, утре – заедно!” организира екипът по управление на проект „Услуги за по-добър живот – район „Северен”, като включи в нея изработки и на потребители, и на доставчици на услуги. Събитието е под патронажа на кмета на района инж.Р.Ралев и е мотивирано от желанието участниците в проекта да покажат изделия, свързани с тяхно любимо занимание, да разкажат за своето хоби и за емоциите, с които то ги зарежда.\nХобито е развлечение, занимание и увлечение, което дава храна и на ума, и на ръцете, и на сърцето –доказа го интересът на зрителите към повече от петдесет изложени експоната, сътворени с любов и търпение, с тънък художествен усет от потребители на услугите и от техните асистенти. Гостите на изложбата разгледаха различни плетива на една и две куки, картини върху коприна, гоблени. Голям интерес предизвикаха филигранно изработените плетки, изящните картички, основани на квилинг техниката, изделията на 3D принтер, а двата диамантени гоблена заковаха погледите на всички с искрящата си красота. За по-възрастните зрители бяха обяснени тайните на т.н. 3D принтер, който изгражда триизмерни предмети на базата на компютърен модел чрез процес на добавяне, при който се наслагват последователно слоеве от материал. Всяко нещо, което може да бъде моделирано със софтуер за 3D моделиране, може да бъде възпроизведено с 3D принтер. Работата с 3D принтер е истинско забавление за хора от всички възрасти и това е една от най-важните причини тя да бъде толкова предпочитана като забавление. Любителите на квилинг техниката пък разказаха и показаха как от използването на ленти от хартия, които се навиват, сгъват в определени форми или се слепват заедно, може да се създаде интересен декоративен елемент или цяла картина. С голямо любопитство зрителите разгледаха и слушаха как се изработват диамантените гоблени. Оказа се, че основата на такъв гоблен е намазана с лепило и покрита с фолио. Някои гоблени изискват лепене на цялата площ, а други само на част от рисунъка. По схема се поставят и подреждат „диамантените“ частици, за да се получи нещо много блестящо и красиво, което дълго задържа погледа върху себе си.\nИзложбата предизвика много позитивни емоции у всички, които я разгледаха, а екипът бе поздравен от кмета на района инж.Р.Ралев за поредния чудесен подарък, направен за нашите възрастни и болни потребители и за техните асистенти. Голяма радост ще бъде да разберат, че изработеното от тях с любов е достигнало до сърцата на хората и ги развълнувало дълбоко. Събитието е част от разнообразните инициативи на екипа по организация и управление на проект „Услуги за по-добър живот” – район „Северен”, насочени към социалната интеграция на участниците в програмата, финансирана по схема за предоставяне на безвъзмездна финансова помощ „Независим живот”.\nИзготвил: Н. Нончева, координатор на проект


04.06.2013 03.06.2013 от Иво Инджев\nБитката за повече демокрация, която неочаквано избухна в Турция (дано не прерасне във война!), завари партиотите тук неподготвени за урока, а самокритичните патриоти- леко посрамени, може би.\nОтгоре на всичко безидейността на уличните протоберанси от късната зима на народния гняв в България е доказано ялова по своя резултат. Защото беше заземена и приземена до нулевия ефект- видно е от възпроизведеното политическо статукво с нов етикет. Не стига това, ами самосвалилата се управляваща партия беше наградена за бягството си от отговорност с най-много гласове на предизвиканите от нея предсрочни избори. А за да бъде фарсът пълен, тя остана в опозиция, откъдето да се репчи уж като победител, но по същия (безпо)мощен начин, по който днешните управляващи налайваха кервана й.\nПърво ще ви обясняват колко прекрасно сме изиграли политическата криза. После ще ви покажат отново и отново под някаква форма ( на кон, от балкон, винаги пред микрофон) главния спасител на българската демокрация.\nДимитър Пешев може да е спасил евреите, но Сидеров е готов да ни спаси не само от тях , но също и от циганите, от турците, от ГЕРБ, а най-вече от западната колониална схема ( прилагана по руска рецепта)! Вчера той основателно намекна твърдо в едно от непрекъснатите си телевизионни интервюта, че не трябва да чакаме истинските патриоти да умрат, за да им вдигнем паметник, а да ги ценим приживе.\nЦеним го толкова много, че без да искаме колекционираме безценните му мисли, които ни набиват в главите от многобройни медийни трибуни. Обаче той нещо се дърпа. С патоса на герой, който си е жертвал гласа заради нашето добруване, партиот номер едно в борбата срещу турското робство (попържайки за целта днешния Ердоган), отдаде най-милото си, за да живее властта на ДПС и БСП, крещейки скромно : „това не е вярно, не е вярно”.\nНе по-малко показателно за нашето полудяване е обстоятелството, че докато гледаме и слушаме спасителя на българската демокрация в рамките на час ( гарантирам) от телевизора ще ви информират на майчиния език в рекламите: я за предимствата на кренвиршите от времето на Живков, я за храбростта на македонските харамии в защита на наденицата или пък за салама, както единица мярка за свобода.\nИначе никой не знае какво може да довлачи мътната вода, в която турските военни не веднъж са „избивали рибата”. Справедливо е обаче на смелите турските демонстранти да бъде отдадено дължимото за позицията, от която рис(к)уват живота си, преди евентуално да бъде употребена саможертвата им за ретоградни цели, както често става в с революциите.\nЩе наблюдаваме и…ще се учим от комшиите за поправителния си европейски изпит, след като ни приеха в ЕС ( елитарния султанат) с дипломи на оставачи, на които демокрацията беше подарена от любимите колонизатори , наричани освободители, след което подаръкът им се изроди по техен образ и (без)подобие.\nКакво да се прави, днешна Турция, при всичките й тревожни за демокрацията недостатъци, е наследник на светската революция на Ататюрк. Докато нашата одобрена по европейски документи демокрация е реален наследник на съветската действителност- в смисъл, че действително не иска да си отива, а мутира в управления на мутри, партиоти и откровени….досещате се за римата. Използвал я е в отчаянието си от народа същият Ботев, чиято истинска саможертва налазиха в деня на гибелта му политически спекуланти от всички страни на странната ни страна, съединили се в сегашния парламент.\n9 мнения за “Под егото”\n03.06.2013 в 21:25\nЧетейки за турските протести, ми се ще да се върна за нашите.\nТук, “интернет-блогъра” Иво Инджев пръв разкри медийната звезда-‘лице’, Ангел Славчев. Та този последният бе единствен интервюиран днес рано в БНТ-Хоризонт, за един от вчерашните протести (аз оставям настрана този на РЗС и Скат). И ‘лицето'(явно на БСП е лице!) бе недоволно от неделята, в която не беше ‘лице’, даже си позволи окуражен от водещата, да призове: “Сега трябва да се протестира не срещу властта, а единствено … за закритата болница в Девин”.\nКакъв Девин, каква само една болница …,\nкогато Олигарски не иска да си ходи, а Буда напъва да се връща.\nИво Инджев,извинете ме,че спамя Вашия блог:Сикрет Сървис награди Калин Георгиев.\nЕдин ник се опита да ме вкара в “режим на обяснение”,не мерси!\n03.06.2013 в 22:24\nРеалистично погледнато, вероятността Ердоган да не е поне първи (ако не с мнозинство) на следващите избори в Турция е почти нулева.\nТурците ще си извоюват демокрацията, много преди нас.Ердоган ще си ходи, защото вече взе жертви.И той като Путин, се опита да управлява еднолично и според мен затова му е исляма, защото с ограниченията на религията, хората са по-управяеми.Виновен му бил Туитър, прави хората независими.От това се страхуват и комунистите.От независимостта.И затова пращат Бареков да обикаля и да облъчва хората, че само ГЕРБ бил за разследване, или му готвят роля на водач на следващите организирани бунтове.\nМисля си, че май е вече ред на Русия за руска пролет, че и ние да се осмелим.\n04.06.2013 в 08:45\nТази сутрин слушах по немската ARD интервюта, с живеещи в Германия турски граждани. Впечатляващо беше, че оценката им за Ердоган, напомняше поразително нашата за Борисов. Популист, разчитащ на подкрепата предимно на многобройна ниско-образована прослойка, ограничаващ методично свободите на хората.\nРазликата е в това, кой и по какви причини демонстрира в двете страни.\nДокато в Турция протестите са в защита на демократичните им свободи, в България, както винаги протестите се сведоха до “високи сметки” и се оглавиха от “сметкажии”.\nВие наистина спамите в този блог. Ако ГЕРБ има собствен вестник, това е жълтият фрогнюз на О.Стефанов.\nНе ни натрапвайте вкуса си, чрез постоянното подаване на линкове към неговия сайт за щяло и нещяло. Най-малко ни интересува дали цветановета марионетка Калин, е получила грамота от някой на прощаване.\n04.06.2013 в 10:19\nОще 2 щриха:\n1/ Турците протестират при сравнително перфектна икономическа ситуация, която до голяма степен дължат на “черните турци” на Ердоган. Т.е. исканията им действително са само за демокрация.\n2/ Ердоган обвинява опозицията в подстрекателство: интересен паралел с дудучката мая у нас.\n04.06.2013 в 11:02\nВсеки народ си заслужава управниците. Дори да има изключения, тази максима, според мен, е напълно валидна в България.\nИма една сцена във филма “Мисия Лондон”, в която двама от героите се държат за гушите и крещят “Мразя българите!”. Сцената е не повече от 10 секунди, но като я гледах за първи път нещо ме жегна – хич не беше смешна, а трагично вярна.\nВзаимното прецакване, неуважението към чуждия труд, собственост и право на житейски комфорт са силно разпространени в цялата страна. И защо? Защото всеки смята, че никой не уважава труда му, собствеността му и правото му на житейски комфорт. Съответно, за да не се чувства ощетен, често отговаря със същото – в много случаи напълно непредизвикано.\nИ от къде накъде искаме политиците ни да са по-различни – да не сме ги внесли от Германия или Щатите? Те са учили в български училища, израснали са сред българи, работили са в български условия. Създали са си всички видове защитни механизми и предразсъдъци, характерни за повечето хора тук. Като се има в предвид, че нивото на интелигентност силно падна в парламента през последното десетилетие (благодарение най-вече на вижданията на избирателя – да не се лъжем) няма защо да искаме политиците да са много по-различни от средното нивото на цялата нация.\nВсе пак, поне аз, с моите скромни познанства виждам нещо положително. По-младите хора – около 85-ти набор, като че ли имат по-различно мислене. Не че съм много по-голям от тях, но ми се струва, че има разлика между тяхното и моето поколение. Разлика в положителна посока. Силно се надявам, че това ми впечатление е вярно и, че смяната на поколенията в близко бъдеще ще започне да дава резултат.\n04.06.2013 в 12:33\nГ-н Инджев “Под егото” е можеби най-сполучливото заглавие, което срещам досега в блога Ви! Защото егото е в нас и като резултат ние сме в неговото иго. И не само отсега, а много, много отдавна. Под това заглавие може да напишете една съвременна епопея, в която би се вписала и “Под игото” на Вазов, която вече не се разбира от съвременните млади и затова не я четат. Материялът е готов и събран тук във блога Ви, както и в книгите Ви. И няма как нещо да засегне егото ни понеже ние сме под него, а не то под нас. Дано това помогне да се обърнат нещата!\nИ в този ред на мисли да си припомним, че българският герой на новото ни време е по ирония… турчин.\nЗа мене това, което направи Октай Енимехмедов си беше несравнимо геройство.


"Новият зелен" прагматизъм в Германия – политиката на Зелените отвъд обхвата на социалдемократите - публичен документ\n"Новият зелен" прагматизъм в Германия - политиката\nна Зелените отвъд обхвата на Социалдемократите?\nВъз основа на статията на Ingolfur Blühdorn -\n'New Green' Pragmatism in Germany - Green\nPolitics beyond the Social Democratic Embrace?\nЩо се отнася до зелената партия в Германия, според авторът терминът "нов зелен" прагматизъм предполага изчистеност в идеологията на партията и отместване от старите радикални изисквания към нова практична политика, но с тесни икономически ограничения. Това е опит да се преодолее прекомерното уповаване на еко-либералното и пост-материалното социално движение и да се премине към либерална и пост-идеологическа основа. "Новият зелен" прагматизъм предполага отваряне към необичайни коалиции, които осигуряват парламентарно мнозинство и база за конструктивно сътрудничество за разрешаване на съществуващите проблеми.\nЗа целта на своето проучване на зелената партия в Германия, авторът на разгледаната статия е предприел подход на обстоен анализ на зелената партия, проследявайки исторически нейното развитие и акцентирайки най-вече върху нейните хипотетични и реални коалиционни партньори. Проучването на автора е съсредоточено върху няколко направления в развитието на Зелените, на които ще обърна внимание в следващата част, като обобщя твърденията на автора и направените вследствие на това заключения1 за коалиционните партньори на Зелената партия в Германия.\n1. (Не)Естествеността на червено-зеления съюз\nКоалицията на Червените и Зелените, формирана след федералните избори през 1998г. е "минимална печеливша коалиция" според Райкър2. Но различията между коалиционните партньори изглеждат непреодолими. Това е видно и за немските избиратели и затова обществената подкрепа за новото правителство рязко спада. През 2001г. мнозинството от електората е на мнение, че е по-добре Зелените да напуснат коалицията, но това не се случва дори след изборите през 2002г. и тогава коалицията отново е преизбрана.\nСпоред автора след повече от 15 години на коалиционно сътрудничество Социалдемократите3 и Зелените са създали идеален тип коалиция. И отново на преден план излиза въпросът, който авторът постави в основата на своя анализ на Зелените в Германия, а именно "Соц.-демократите ли са най-естественият, реален коалиционен партньор на Зелените?". Отговора авторът търси в историята на двете партии, тъй като Зелените се създават след провала на соц.-демократите като партия на социалния прогрес в Германия. През 80-те и 90-те години на 20 век настъпват промени в двете партии и идеологическите различия помежду им намаляват, тъй като всяка от партиите възприема отчасти подхода на другата, което създава предпоставки за коалиция по между им. Но за Зелените коалиция със Соц.-демократите означава да изоставят своята идеологическа позиция "отвъд дясното и лявото", по собствените им думи.\nСлед анализ на представените данните авторът прави заключението, че Зелените дължат влизането си в Бундестага на стратегическото разделяне на гласове между партиите. През 2002г. Зелените си осигуряват 1,4млн. повече гласа за партийната листа отколкото избирателни гласове, за разлика от Соц.-демократите, при които е налице дефицит от 1,57млн. гласа за партийната листа. Според данните и всичко казано дотук, авторът стига до изводът, че избирателите са гласували за червено-зелена коалиция, а не за управление на двете партиите по отделно. Така Зелените се оказват в ролята на лява реформистка партия и са обвързани в коалиция с Червените, от която те не могат да се еманципират. Партията започва да търпи загуби, а политическата й цел остава неясна за избирателите, но Зелените са единственото средство за осигуряване мнозинството на Соц.-демократите. Необходимо е цялостна трансформация на партията по формулата на Зелените "Нито дясно, нито ляво, а напред".\n2. Интерпретацията на формулата "Отвъд ляво и дясно."\nСлед създаването си Зелените са преминали през много интерпретации на своето мото. Когато за първи път са го формулирали, те имали бегла идея за един трети път в политиката между капитализма и социализма. Според автора "Отвъд дясно и ляво." предполага допълнителна парламентарна опозиция. След влизането на Зелените в Бундестага и разполагането им на оста дясно-ляво горепосочената формулировката бива интерпретирана като позицията отвъд институционализираното дясно и ляво в политиката - Блюдорн я определя като радикалната антикапиталистическа левица. Независимо как се интерпретира мотото на Зелените, основната им цел си остава промяната на установената политическа система.\nНовата програма на Зелените, върху която Блюдорн акцентира, дава основата за разположението им на 2 нови оси. Програмата им Grün 2020 представлява първият опит на Зелените за радикална промяна и преформулиране на политическите им виждания. Това е пост-идеологическа програма за социална модернизация. Все още екологичните проблеми, социалната справедливост, правата на гражданите и демократичните реформи остават основни теми за партията, но всяка препратка към антикапиталистически, радикално пацифистки, антимодернистки или принципи с изцяло екологично ядро са изчезнали. Програмата Grün 2020 ясно дефинира 12 основни направления за реформи. Авторът ясно извежда твърдението, че целта на Зелените с времето е преминала от радикална опозиция към социално-икономическа система и към усилието да се подсигури бъдещето приспособяване на основните й структури. В центъра на новата позиция на Зелените стой концепцията за справедливост и затова се смята, че Зелените се придържат към стария си дневен ред - да се еманципират. Зелените възприемат идеята за упълномощената държава, но изискват "държава, която осигурява простор за икономическа, социална и културна независимост". Те вярват, че намеса на държавата не бива да накърнява потенциала за иновация на пазара или да задушава предприемаческата инициатива. Целта на Зелените е да "подпомогнат гражданското общество чрез средствата на държавата, но и в същото време да ограничат намесата й". Затвърждавайки старата си роля на изразител на гласа на обществото, Зелените "разчитат на голямо мнозинство сред населението, за да проведат своите реформи", смятайки, че обществото в Германия е наясно, че без промяна в бъдещето няма да има социална сигурност.\n3. Невъобразимата консервативно-зелена коалиция\nПреструктурирането на политиката в Германия около 4-те гореспоменати оси има ефект не само върху Зелената партия, но и върху всички политически актьори. Дебатът за коалиция на Черните и Зелените, върху който авторът поставя акцент, не е нов. Още през 1987г. сред Зелените възниква идеята за коалиция с консервативната партия като алтернатива на Соц.-демократите. През 1999г. министърът на околната среда Юрген Тритин заявява, че двете големи партии се движат към не до там различна идеологическа основа и са възможни коалиционни партньори за Зелените. Винаги когато идеята за коалиция между двете партии възникне, Зелените бързат да подчертаят несъвместимостта на различните им идеи. След изборите през 2002г. обаче дебатът придобива нови измерения. На конференция на Зелената партия в Бремен през 2002г. председателят на партия, Фриц Кун, отхвърля всякакви спекулации за съюз на Черните и Зелените. Но Християндемократите са положително настроени към Зелените, търсейки алтернативен коалиционнен партньор в тяхно лице.\nНалице са обаче и различия във важни сфери на политическия живот, за това авторът извежда тезата, че двете партии са несъвместими. Християндемократите винаги са ценили традиционните ценности и авторитет на институциите, докато Зелените се борят да се еманципират от тях. Християндемократите са представители на избиратели, които са във втората половина на живота си или са от селски райони, а Зелените произлизат от градската култура на младите и са представители на западните либерални и пост-материални среди. За Блюдорн подобна коалиция носи риск Зелените да предадат своите принципи и идеали и да причинят на партията си загуба на електорат. Анализирайки предизборната кампания на Зелените през 2002г. авторът смята, че поне за целта на кампанията на Зелените дясно-лявата поларизация е необходима, но на федерално ниво идеята за такава коалиция е немислима.\n"Новият зелен" прагматизъм в Германия – политиката на Зелените отвъд обхвата на социалдемократите 9 out of 10 based on 2 ratings. 2 user reviews.


Тракийското светилище в Мишкова нива - едно от чудесата на мистична Странджа - Друми в думи\n← Отново в Странджа: Марков камък и долменът Змеюва дупка в местността Корубата\nКрепостта Маркели край Карнобат – леко позабравена →\nТракийското светилище в Мишкова нива\nС какво е интересно светилището\nКак се стига до местността Мишкова нива\nМестността Мишкова нива се намира на около 4 километра югозападно от Малко Търново, зад граничните ограждения. До мястото се стига с лека кола по ново изграден асфалтов път. От Малко Търново тръгвате в посока границата с Турция и на около километър след градчето е отбивката вляво за светилището. Там на разклонението от главния път има указателна табелка за обекта. Карате още 3 километра след отбивката и стигате до светилището. Има обособено място за паркинг.\nИмайте предвид, че преди да се отправите към Мишкова нива, трябва задължително да се отбиете в служба Гранична полиция и да се регистрирате там, защото светилището се намира след граничния кльон. Службата се намира в покрайнините на град Малко Търново на път за светилището.\nКратка информация за светилището\nСветилището в Мишкова нива е описано за първи път от Карел Шкорпил. То се състои от куполен храм и могилен некропол. Освен това, тракийската крепост на връх Голямо градище и светилището на Бастет в подножието на върха също се смятат за част от този култов комплекс.\nЗа жалост, светилището е силно разрушено в резултат на многократни иманярски намеси.\nСветилището в Мишкова нива е проучено през 1981-1983 г. в рамките на експедиция „Странджа“ под ръководството на Петър Делев, тогава асистент в Софийския университет, и проф. Александър Фол. По-късно, частични проучвания на обекта са правени през 2005 г. във връзка с изпълнението на проект на община Малко Търново за реставрация и опазване на гробницата. Тогава са направени и частични реставрации на камерата и дромоса на гробницата и общо оформяне на района около храма. За съжаление, набраните тогава средства не са достатъчни за цялостна реставрация, каквато няма и до момента. През 2014 г. Мишкова нива попада в списъка на 11-те най-застрашени паметници в Европа.\nПри първоначалното разкопаване на гробницата не са били намерени почти никакви археологически материали, затова датировката се основава главно на косвени съображения. Според информационната табела до светилището, култовият комплекс е бил използван между 5-ти – 3-ти век пр.Хр. до римската императорска епоха 2-3-ти век. Тогава, вероятно, е бил изграден и куполният храм.\nМишкова нива: куполният храм\nОт него са запазени част от подовата настилка, блокове от стените на дромоса (коридора) и камерата. Дромосът е дълъг 5,30 метра и широк 1,5 метра. Входът на дромоса е бил увенчан с каменен триъгълен фронтон с изобразени щит и копие между две човешки длани. Този фронтон понастоящем се пази в музея в Малко Търново. Камерата е кръгла и има диаметър 2,70 метра. И камерата, и дромосът са били засводени, което ясно личи от най-горните запазени каменни блокове от храма.\nМишкова нива: камерата на куполния храм\nОколо храма има два пръстена от каменни блокове – това са т.нар. крепиди. Крепидата е кръг от ниски каменни блокове, поставени с цел предотвратяване свличането на земната маса. Външната крепида има диаметър 23 метра (в различните споменавания има различни числа за този диаметър, аз използвам числото, дадено от проф. Петър Делев, ръководител на археологическите проучвания). Била е изградена от три реда огромни мраморни блокове и е имала обща височина 1,80 метра. Сега на място могат да се видят блоковете от най-долния ред, а на места – и от втория ред.\nГрадежите и на храма, и на крепидите са от големи и средно големи каменни блокове от местен мрамор.\nОбщият план на култовия комплекс може да се разгледа почти панорамно от изградената в близост площадка за наблюдение.\nТракийското светилище в Мишкова нива и площадката за наблюдение\nСъвет: Отделете си поне половин час за разглеждане на светилището, а ако решите да го изследвате по-подробно – и повече.\nНашето посещение до светилището\nНай-интересният за мен обект от цялото светилище беше куполната гробница с дълъг дромос и кръгла куполна камера. По тези два компонента на храма направих асоциация с тракийската гробница в село Мезек.\nНякъде по интернет прочетох, че в гробницата в Мишкова нива не са открити погребения и затова не е правилно да се нарича гробница, а храм. Това, че не са намерени останки от погребения се потвърди и от една статия, на която попаднах случайно, чийто автор е самият проф. Петър Делев, ръководил археологическите проучвания на обекта, според който в местността Мишкова нива не са намерени почти никакви археологически материали.\nВсе пак, въпреки споровете в терминологията и в точната датировка на светилището, едно е ясно – че мястото е било свещено за траките, строено е от тях, а в наши дни е един от най-значимите паметници на тракийската култова архитектура.\nКакво още да видим\nМного близо до светилището се намира връх Голямо градище – най-високият в българската част на Странджа, в чието подножие се намират останките на тракийска крепост, все още непроучена. Малко по-надолу от върха е и предполагаемата гробница на египетската богиня Бастет.\nНа няколко километра от Мишкова нива е местността Пропада, съхранила и до днес древен тракийски некропол. Попадала съм на информация, че некрополът в Пропада и култовия комплекс в Мишкова нива са свързани. Заключенията ще оставя на специалистите. За всички останали ще кажа, че районът е много интересен и загадъчен. Аз лично, изпитвам някаква гордост и страхопочитание, когато имам възможност да се допра до такива старини.


Husqvarna Motorcycles North America обявиха вчера състезателите, които ще карат за заводския Rockstar Energy Husqvarna Factory Racing през сезон 2020. Новата състезателна кампания на тима стартира още на 4 януари в Anaheim 1 (Калифорния) – първи кръг от Monster Energy AMA Supercross 2020.\nНай-големи надежди отборът залага на шампиона в AMA 450SX от 2018 Jason Anderson, който е готов да атакува титлата още веднъж с изцяло новия FC 450 Rockstar Edition. За втора поредна година в 450SX клас към него ще се присъедини Zach Osborne, който се представи доста впечатляващо в дебютния си сезон миналата година и се нареди на 4-та позиция в крайното класиране при професионалистите. В отбора на Husqvarna се завръща Dean Wilson, който караше за „хъскитата“ през 2017 и 2018.\nВ 250SX сериите за Husqvarna ще се състезава Michael Mosiman. Дебют в 250SX ще направи Jalek Swoll, който заедно с RJ Hamphire ще застане на стартовата бариера на East-сериите.\n„Стартираме новият сезон с убеждението, че разполагаме с най-силните състезатели. Това са дву-кратният шампион Jason Anderson, три-кратният шампион Zach Osborne, както и любимецът на публиката Dean Wilson. В 250 сс клас си осигурихме Michael Mosiman за още две години и смятаме, че той спокойно може да спечели поне няколко състезания в тазгодишното издание на AMA Supercross. RJ Hampshire е вече ветеран в суперкроса и знае как да печели състезания, така че е добре дошъл в нашата програма. И не на последно място Jalek Swoll, който определено доказа своите умения в дебютната си година. Сега очакваме от него още по-добри резултати.“ – заяви тийм мениджърът на Husqvarna Bobbi Hewitt.


Когато пристъпвате прага на някой приятел, неговото куче идва да ви посрещне, вероятно махайки с опашка. Вие се нахвърляте да го милвате, но получавате неприветливо ръмжене, оставящо ви със смесени чувства.\nДобре е да знаем, че махането на опашката невинаги е знак за добронамереност и приемственост. Необходимо е да се огледате цялата картинка – ако кучето е стегнало лицевата си мускулатура, има разширени зеници или присвити уши например, трябва да се отдръпнете.\nКучетата използват опашките си, за да експресират силни емоции като възбуда, досада, агресия, щастие. Махането с опашка е поведение, датиращо още от началото на кучето като вид.\nОригиналната функцията на опашката била да балансира тялото, предотвратявайки олюляването в случаи на рязко завиване при плуване или бягане, както и за спомагане при катерене и скачане. С времето обаче ролята ѝ се обособила в насока към комуникация, баланс при вървене и стоеж.\nНовородените кучета не започват да махат с опашчици веднага след раждане. Това стартира на първия месец и половина, когато се зараждат семейните взаимоотношения. Изправянето на опашката например е сигнал за примирие след конфликт в рамките на едно котило. С израстването животинчетата започват да използват махането на опашка като молба за храна от по-възрастните в семейството или от стопаните си.\nЗа да прецените адекватно поведението на кучето, следете честотата на движение на опашката, както и посоката, в която е насочено. Различните половини на мозъка контролират кръстосано в каква посока ще се движи опашката.\nУстановено е, че наляво означава уплаха (дясната половина на мозъка отговаря за отдръпване и изтощение), а надясно – щастие (лявата половина на мозъка отговоря за позитивните усещания).\nКогато движението се извършва нагоре-надолу, животинчето е въодушевено. В случай че просто е любопитно, опашката ще е хоризонтална на земята. Когато е прибрана между задните крайници, кучето най-вероятно е уплашено или се подчинява. Лениво увисналата към земята опашка е знак за несигурност и притеснение.\nПроучвания потвърждават, че кучетата не размахват опашки, когато са сами, а само в компанията на друго куче, човек, котка и др. По същия начин ние не стоим усмихнати и не проявяваме език на тялото, когато сме сами, а само в социална ситуация. Кучетата се разбират помежду си само с един поглед на езика на тялото – това им помага да избягват множество потенциални конфликти отдалеч.\nДруга причина за размахване на опашката е разнасяне на уникалния мирисен секрет от аналните жлези. Алфа индивидът изразява доминантността си с високо вдигната опашка, разпръсквайки миризмата си много повече от уплашено животно с опашка между краката, което не иска да бъде засечено от носа на враговете си.\nОпашките са от важно значение за комуникацията между животните, и лишените от такава не умеят да се справят в социална среда – често се сбиват и не разбират чуждите сигнали. Игривото куче няма да разчете притеснението в своя безопашат другар и ще се втурне закачливо към него, което резултира в ухапвания и други агресивни реакции.\nРазмахването на опашка често е неволева реакция на тялото – като усмивка, която понякога съвсем неочаквано се отпечатва на лицата ни. Може да се каже, че това е едновременно вродено и заучено поведение – с други думи, комбинация от условни и безусловни рефлекси. Ако свиването на опашка спомогне за отбягване на опасна ситуация, кучето ще повтори това действие отново и отново и т.н.


АДФИ даде кмета на Смолян на прокуратурата - Отзвук\nНачало/ВЛАСТ И ПОЛИТИКА/Местна власт/АДФИ даде кмета на Смолян на прокуратурата\n2 1 530 2 минути четене\nАгенция за държавна финансова инспекция (АДФИ) е сезирала Окръжна прокуратура – Смолян, за откритите тежки финансови нарушения от кмета Николай Мелемов при инспекцията, извършена през месеците септември и октомври миналата година. Докладът, за който „Отзвук“ писа в миналия брой, е изпратен преди дни в прокуратурата, но ход на разследването все още не е даден. Прокурорът, на който е възложен случаят, си е направил отвод, научи „Отзвук“. Очаква се становището на Апелативна прокуратура, с което ще се реши дали отводът да се приеме и евентуално проверката да бъде възложена на друг прокурор.\nДокладът на АДФИ е от 28 октомври м. г. След инспекция в Община Смолян, започнала на 1 септември 2016 г. и продължила 40 дни, са констатирани няколко нарушения на Закона за публичните финанси от страна на Мелемов при разходването на целеви средства от държавния бюджет за капиталови разходи. Проверени са общо три обществени поръчки, при двете от тях са констатирани сериозни нарушения. Кметът Николай Мелемов е отклонил целеви средства в размер на 533 хиляди лева, предназначени за ремонт на два пътя до селата Сивино и Виево, като ги похарчил за ремонт на улици в град Смолян.\nКато първостепенен разпоредител с бюджетни кредити той е нарушил на два пъти Закона за публичните финанси, отклонявайки целеви средства от държавния бюджет, като за извършените нарушения са му съставени два акта, пише в доклада на инспекцията. Освен това от Община Смолян се опитали да прикрият извършеното нарушение пред Министерството на финансите, като са били съставени документи с невярно съдържание. „На Министерството на финансите е предоставена невярна информация при заявяването и отчитането на целевата субсидия”, са написали в доклада проверяващите от АДФИ.\n„Договори за тези два пътни участъка имаше с “Виастройинженеринг”, които обаче бяха със запорирани сметки. Затова нямаше как да направим заложените пътища, защото трябваше да дадем парите на НАП, а фирмата-изпълнител нямаше да свърши нищо. И затова решихме да направим няколко улици в Смолян“, заяви пред “Отзвук” кметът Николай Мелемов.\nЗа разходването на целеви средства не по предназначение Наказателният кодекс предвижда лишаване от свобода до три години или пробация, както и лишаване от право за заемане на определена държавна или обществена длъжност.\nВ понеделник след публикацията в „Отзвук“, в която вестникът информира гражданите на Смолян за доклада на АДФИ, от пресцентъра на общината разпратиха прессъобщение до медиите, в което кметът обяснява, че е платил от джоба си актовете на АДФИ в размер на 1300 лева. „Единственият потърпевш съм аз, парите не са изгубени, а са вложени в общината за ремонт на улици“, добавя Мелемов. „Отзвук“ ще продължи да следи темата поради високия обществен интерес, а на сайта на вестника е качен целия доклад на АДФИ от извършената финансова инспекция на Община Смолян.\nИгнат Колчев каза:\n18.03.2021 в 10:16\nКак е сключен договор за изпълнение на обществената поръчка с търговско дружество, което има публични задължения?\nПърво кмета да ни обясни с какви пари построи новата постройка и от кои фирми е взел руешвет .


БГ Избори - Антон Кутев, БСП: Един дава интервю в парламента за 5 минути и си тръгва\nНачало/Новини/Антон Кутев, БСП: Един дава интервю в парламента за 5 минути и си тръгва\nАнтон Кутев, БСП: Един дава интервю в парламента за 5 минути и си тръгва\nКой колко отсъства и дали правомерно взима заплата коментираха в студиото на bTV депутатите от БСП Антон Кутев и от ГЕРБ Димитър Главчев. Делян Пеевски не идва на работа, но по-добре да не идва, защото би предизвикал емоции в залата. Така че сега ще бъде избран в европейския парламент. А един идва, който дава едно интервю за пет минути и си тръгва, коментира Антон Кутев по повод идването на работа и получаването на заплати в парламента.\nНие, ако не идваме на работа, ще ни уволнят, коментира водещата Генка Шикерова. Нас ни избират, а вие сте назначена, това е разликата, контрира Кутев.\nНие от ГЕРБ идвахме един месец на работа, защото не виждахме причина парламентът да работи в този му вид, солидаризирахме се с протестите, обясни отсъствията на партията си Главчев. Той защити лидера Бойко Борисов, който понякога стоял сам в залата и чакал да даде глас, за да тръгне заседанието. Ако депутат не ходи на работа получава 900 лева и това не е заслужено, обясни Главчев.\nСмятам, че се спекулира с въпроса за депутатските отсъствия и заплати. Основната част от отсъствията са на колегите от ГЕРБ. Да, има някои от тях, които идват на работа, но има и такива, които не съм виждал и предпочитам да не виждам, каза още Кутев.\nАз нямам отсъствия и не одобрявам хора, които не ходят на работа да получават заплати. Може ли едно Народно събрание да работи така, че да дава резултат при това положение?, подчерта Кутев.\nСпоред депутатите, които показват такова поведение, може да загубят работата си, защото хората ще ги уволнят след изборите.\n„Аз имам доверието на хората и не се страхувам, защото се явявам на избори всяка година, например вътрешнопартийните“, подчерта Антон Кутев.\nДимитър Главчев заяви, че настоящия парламент не дава добра стабилност, не излъчват добри лъчи към хората. Правителството ползва някакъв лосион с висок слънцезащитен фактор, но да видим докога, посочи той.\n25 май bTV Антон Кутев БСП ГЕРБ Димитър Главчев Евроизбори 2014 Европейски избори 2014 Избори 2014\nАнгел Джамбазки: Обещаваме работа на циганите